KIRJALLINEN KYSYMYS E-0158/02

esittäjä(t): Charles Tannock (PPE-DE) komissiolle

(4. helmikuuta 2002)

Aihe: Brittikansalaisen ongelmat skootterin rekisteröinnissä Italiassa

Eräs parhaillaan Italiassa asuva kannattajani haluaisi ostaa sieltä skootterin, mutta hänelle on kerrottu, ettei hän voi rekisteröidä sitä Italiassa, koska hän ei asu vakituisesti maassa, vaikka hänellä on 10 vuoden oleskelulupa (permesso di soggiorno). Isossa-Britanniassa sijaitseva ajoneuvorekisteröintikeskus (DVLA) ilmoitti, ettei hän saa rekisteröidä skootteria Yhdistyneessä Kuningaskunnassa tuomatta sitä ensin maahan, mikä vaatisi melko pitkän ajomatkan!

Henkilö aikoo pysyä Italiassa vielä yhdeksän kuukautta ja hänellä on ollut vaikeuksia saada UK:ssa sijaitsevalta vakuutusyhtiöltään pidennyksiä autovakuutukseensa. Hän on ymmärrettävästi turhautunut, koska hän kuvitteli yhden Euroopan unionin tavoitteista olevan EU-kansalaisten liikkuvuuden helpottaminen jäsenmaasta toiseen.

Voiko komissio ilmoittaa, toimivatko UK:n ja Italian ajoneuvorekisteröintiviranomaiset maakohtaisten velvoitteidensa mukaisesti ja onko komissiolla ehdotusta tilanteen ratkaisemiseksi?

Frederik Bolkesteinin komission puolesta antama vastaus

(20. maaliskuuta 2002)

Ajoneuvo on periaatteessa rekisteröitävä siinä jäsenvaltiossa, jossa sen omistajan pysyvä asuinpaikka sijaitsee. Yhteisön alueella tiettyjen kulkuneuvojen väliaikaisessa maahantuonnissa sovellettavista verovapautuksista 28 päivänä maaliskuuta 1983 annetun neuvoston direktiivin 83/182/ETY(1) mukaan pysyvällä asuinpaikalla tarkoitetaan paikkaa, jossa henkilö asuu pysyvästi eli vähintään 185 päivää kalenterivuodessa henkilökohtaisten ja ammatillisten siteidensä vuoksi, tai jos on kyse henkilöstä, jolla ei ole ammatillisia siteitä, henkilön ja tämän asuinpaikan välisten tiiviiden henkilökohtaisten siteiden vuoksi.

Henkilöt voivat todistaa asuinpaikkansa esittämällä henkilökorttinsa tai muun pätevän asiakirjan. Jos vastaanottavan jäsenvaltion viranomaisilla on epäilyksiä todisteen suhteen, tai ne tekevät tiettyjä erityiskontrolleja, ne voivat pyytää mitä tahansa tarvitsemiaan lisätietoja tai todisteita joko henkilöltä itseltään tai toisen jäsenvaltion viranomaisilta.

Koska äänestäjänne auto on rekisteröity Yhdistyneessä kuningaskunnassa, hän saa ajaa alkuperäisillä rekisterikilvillä varustettua autoa vuoden ajan siitä hetkestä, kun hän muutti Italiaan (päivä saadaan selville oleskeluluvasta). Sen jälkeen hänen on rekisteröitävä auto Italiassa, ellei hänen tosiasiallinen pysyvä asuinpaikkansa ole Yhdistynyt kuningaskunta.

Euroopan unionin kansalainen voi poikkeustapauksessa saada kansallisilta viranomaisilta luvan hakea ja saada ajoneuvoonsa rekisterikilvet siinä maassa, jossa hän ei normaalisti asu, mikäli hän todistaa, että hänellä on tiivis ja pysyvä side maahan. Esimerkiksi perhettä, loma-asuntoa tai pysyvää työpaikkaa pidetään yleensä tiiviinä siteenä maahan. Näin todetaan myös Italian liikenneministeriön 23. joulukuuta 1999 päivätyssä yleiskirjeessä kaikille toimivaltaisille kansallisille viranomaisille, jotta tämä mahdollisuus annettaisiin kaikille unionin kansalaisille tavaroiden ja henkilöiden vapaan liikkuvuuden ja syrjimättömyyden periaatteiden mukaisesti.

Jos arvoisan parlamentin jäsenen tarkoittama kansalainen täyttää edellä mainitut vaatimukset, hän voi halutessaan vedota kyseiseen ministeriön yleiskirjeeseen skootterinsa ja autonsa rekisteröimiseksi. Siinä tapauksessa hänen tarvitsee vain täyttää lomake (jollaisia on yleensä saatavilla kaikissa toimivaltaisissa virastoissa), esittää kopio passistaan, ilmoittaa, millainen tiivis side hänellä on Italiaan sekä antaa osoitteensa Italiassa. Menettelyn loppuosaan sovelletaan samoja tavanomaisia sääntöjä, joita maan asukkaiden on noudatettava.

Mitä tulee vakuutuksiin liittyviin ongelmiin, komissio ei voi antaa yksityiskohtaisia neuvoja tuntematta tätä erityistapausta ja kaikkia sen osatekijöitä. Periaatteessa kuitenkin Yhdistyneessä kuningaskunnassa otettu siviilioikeudellinen vastuuvakuutus voidaan säilyttää niin kauan kuin ajoneuvolla on maan rekisterikilvet, ja sen tulisi olla voimassa kaikkialla unionissa.

(1) EYVL L 105, 23.4.1983.